આપણી લાઇફમાં આપણને આવા ખરાબ અનુભવો થતા જ હોય છે. અનુભવો તો આપણને માણસને ઓળખતા શીખવે છે. ખરાબ માણસ ન મળે ત્યાં સુધી આપણે સારા માણસને પણ ઓળખી શકતા નથી. આ માણસ સારો છે, એ બીજા જેવો નથી. માણસનો અનુભવ થાય એ પછી આપણે શું કરીએ છીએ એ પણ મહત્ત્વનું હોય છે. માણસ ઓળખાઈ જાય એ પછી આપણે એના વિશે નિર્ણય કરવો પડે છે. અમુક સંબંધો ઉપર પૂર્ણવિરામ મૂકવાં પડતાં હોય છે. અમુક વખતે આપણને જે વ્યક્તિ સતત વેદના આપતી હોય એને પણ આપણે પકડી રાખીએ છીએ. જેના પ્રત્યે લાગણી હોય એનાથી મુક્ત થવું સહેલું નથી, પણ સતત દુ:ખી થવા કરતાં એક વખત દુ:ખ વેઠી લેવું વધુ સારું હોય છે. અસાધ્ય બની જાય પછી અમુક અંગને પણ આપણે કાપવું પડતું હોય છે. આપણે જેને આપણી જિંદગીનો હિસ્સો માની લીધા હોય એ આપણી જિંદગીનો હિસ્સો ન પણ હોય.